1 જૂન , 2017 ને ગુરૂવારથી ઇંગ્લેન્ડમાં ચેમ્પિયન્સ ટ્રોફીની શરૂઆત થનાર છે . ચેમ્પિયન્સ ટ્રોફી 2017ની પહેલી મેચ બાંગ્લાદેશ અને ઇંગ્લેન્ડ વચ્ચે રમાશે . 4 જૂનના રોજ ભારત પોતાની પહેલી ચેમ્પિયન્સ ટ્રોફીની મેચ પાકિસ્તાન સામે રમશે . ભારત અને પાકિસ્તાન વચ્ચે રમાતી મેચ અંગે બંન્ને દેશોમાં કેટલો ઉત્સાહ હોય છે એ કહેવાની જરૂર નથી . જો કે , પાકિસ્તાનના બેટ્સમેન અઝહર અલીનું કહેવું કંઇક બીજું જ છે . તેમનું માનવું છે કે , આ કોઇ હાઇ - પ્રોફાઇલ મેચ નહીં હોય , ભારત - પાકિસ્તાન વચ્ચેની મેચ પણ નોર્મલ મેચ જેવી જ રહેશે . અઝહરે કહ્યું હતું કે , ' એક ખેલાડી તરીકે તમારે દરેક મુકાબલા માટે તૈયાર રહેવું જોઇએ . કોઇ ઇન્ટરનેશનલ મેચ સરળ નથી હોતી . દરેક મેચ માટે તમારે સખત મહેનત કરવી પડે છે અને ભારત વિરુદ્ધની મેચમાં પણ કંઇ એવું જ છે . ' અઝહરે આગળ કહ્યું કે , ' હું આ મેચને અન્ય સામાન્ય મેચની માફક જ લઉં છું . કોઇ પણ ખેલાડી મેચને સહજતાથી લે છે અને પરિસ્થિતિઓને ધ્યાનમાં રાખીને રમે છે . ખેલાડીએ ટીમની જરૂરિયાતને ધ્યાનમાં રાખીને રમવાનું હોય છે . જ્યારે અમે મેદાનમાં પોતાના દેશનું ટી - શર્ટ પહેરીને ઉતરીએ છીએ , ત્યારે પોતાના તરફથી 100 % આપવાની કોશિશ કરીએ છીએ . દરેક ખેલાડીનું એવું જ હોય છે . ક્રિકેટમાં મીની વર્લ્ડકપને નામે જાણીતી ચેમ્પિયન્સ ટ્રોફી અંગે વાત કરતાં અઝહરે કહ્યું કે , ' ચેમ્પિયન્સ ટ્રોફી એ ખેલાડીઓ માટે તેમનું કૌશલ્ય દેખાડવાની સુંદર તક સમાન છે . પાકિસ્તાની ટીમ પૂરી મહેનત અને લગન સાથે મેચ રમશે . ' ઉલ્લેખનીય છે કે , ઇન્ટરનેશનલ મેચોમાં અઝહર અલીનું પ્રદર્શન ખાસું નોંધપાત્ર રહ્યું છે . તેમણે 45 મેચોમાં 38.21ની એવરેજ સાથે 1605 રન ફટકાર્યાં છે .